NARIADENIE KOMISIE (EHS) č. 1764/86
z 27. mája 1986
o minimálnych požiadavkách na kvalitu výrobkov z rajčiakov, na ktoré sa vzťahuje nárok na pomoc výrobe
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 426/86 z 24. februára 1986 o spoločnej organizácii trhu s výrobkami získanými spracovaním ovocia a zeleniny1, najmä na jeho článok 6 odsek 4,
keďže článok 2 odsek 1 nariadenia (EHS) č. 426/86 ustanovuje systém pomoci výrobe pre určité výrobky; keďže článok 6 odsek 1 písmeno b) nariadenia ustanovuje, že pomoc sa vyplatí len na výrobky, ktoré spĺňajú stanovené minimálne požiadavky na kvalitu;
keďže cieľom týchto požiadaviek na kvalitu je zabrániť výrobe výrobkov, po ktorých nie je žiadny dopyt, alebo výrobkov, ktoré by spôsobili deformáciu trhu; keďže tieto požiadavky musia byť založené na tradičných poctivých výrobných postupoch;
keďže kvôli zavedeniu systému výrobnej pomoci sa toto nariadenie musí uplatniť v súčinnosti s nariadením Komisie (EHS) č. 1599/84 z 5. júna 1984, ktoré ustanovuje podrobné pravidlá uplatňovania pomoci výrobe pre výrobky získané spracovaním ovocia a zeleniny2, naposledy zmeneným a doplneným nariadením (EHS) č. 1155/863, najmä s prihliadnutím na skúšanie spracovaných výrobkov;
keďže požiadavky na kvalitu ustanovené v tomto nariadení sú meradlom pre zavedenie systému pomoci výrobe; keďže spoločenstvo zatiaľ neustanovilo požiadavky na kvalitu týchto výrobkov a ich uvádzanie na trh; keďže vnútroštátne požiadavky sa z tohto dôvodu môžu naďalej uplatňovať v členských štátoch, ak sú zlučiteľné s ustanoveniami zmluvy o voľnom pohybe tovaru;
keďže Riadiaci výbor pre výrobky získané spracovaním ovocia a zeleniny neposkytol svoje stanovisko v lehote, ktorú stanovil jeho predseda,
PRIJALA TOTO NARIADENIE:
Článok 1
Toto nariadenie ustanovuje minimálne požiadavky na kvalitu, ktoré musia spĺňať výrobky z rajčiakov definované v článku 1 odsek 2 nariadenia (EHS) č. 1599/84, aby mali nárok na pomoc výrobe ustanovenú v článku 2 odsek 1 nariadenia (EHS) č. 426/86.
Článok 2
Na výrobu výrobkov uvedených v článku 1 sa používajú len čerstvé, červené, zdravé, zrelé, nepoškodené a čisté rajčiaky (plody druhu Lycopersicum esculentum P. Mill), vhodné na spracovanie, a v prípade potreby iba odrôd ustanovených v článku 1 odsek 2 nariadenia (EHS) č. 1599/84.
HLAVA I
Požiadavky na lúpané rajčiaky
Článok 3
Na účely tejto hlavy sú "lúpané rajčiaky":
celé a delené lúpané mrazené rajčiaky a
celé a delené lúpané konzervované rajčiaky
definované v článku 1 odsek 2 písmeno h), ij), k) a l) nariadenia (EHS) č. 1599/84.
Článok 4
1. Do lúpaných rajčiakov sa môžu pridávať len tieto prísady:
voda,
rajčiaková šťava,
rajčiakový koncentrát,
kuchynská soľ (chlorid sodný),
prírodné korenie, aromatické byliny a výťažky z nich a prírodné aromatické látky.
Pri výrobe lúpaných rajčiakov sa ako prídavné látky môžu používať len kyselina citrónová (E 330) a chlorid vápenatý (509).
2. Množstvo pridanej kuchynskej soli nesmie prekročiť 3 % netto hmotnosti a ak sa pridáva chlorid vápenatý, celkový obsah iónov vápnika nesmie prekročiť 0,045 % v prípade celých rajčiakov a 0,080 % v prípade delených rajčiakov. Pri stanovovaní množstva pridanej kuchynskej soli sa prihliada na prirodzený obsah chloridov, ktorý zodpovedá 2 % obsahu sušiny.
3. Pridaná rajčiaková šťava a rajčiakový koncentrát musí spĺňať minimálne požiadavky ustanovené v hlave II.
Článok 5
1. Lúpané rajčiaky musia byť bez chutí a vôní, ktoré nie sú pre tento výrobok typické, a ich farba je charakteristická pre použitú odrodu a pre správne spracované lúpané rajčiaky.
2. Lúpané rajčiaky musia byť prakticky bez šupky, celé lúpané rajčiaky nesmú mať takmer žiadne škvrny.
3. Výsledok testu na prítomnosť plesní v lúpaných rajčiakoch (rajčiaky a nálev) smie preukázať najviac 50 % pozitívnych polí a hodnota pH nesmie prekročiť 4,5.
Článok 6
1. Tieto výrobky vyhovujú požiadavkám článku 5 odsek 2, ak chyby neprekračujú tieto povolené odchýlky:
škvrny: celková plocha 35 cm2;
šupka:
celé rajčiaky: celková plocha 300 cm2,
delené rajčiaky: celková plocha 1 250 cm2.
Stanovené odchýlky sa vzťahujú na 10 kg netto hmotnosti.
2. Na účely odseku 1:
a) "škvrny" sú miesta, na ktorých poškodenia povrchu prenikli do hĺbky, a v dôsledku toho sa nápadne líšia farbou alebo textúrou od normálneho rajčiakového tkaniva a za normálnych okolností by sa mali odstrániť v priebehu spracovania;
b) "šupka" je šupka priliehajúca k dužine rajčiaka aj šupka nachádzajúca sa voľne v nádobe.
Článok 7
1. Pokiaľ ide o lúpané konzervované rajčiaky, rajčiaky a nálev v nádobe musia zaberať najmenej 90 % vodného objemu nádoby.
2. Netto hmotnosť celých lúpaných konzervovaných rajčiakov po odkvapkaní sa musí rovnať najmenej 56 % vodného objemu nádoby vyjadreného v gramoch.
3. Ak sa lúpané konzervované rajčiaky balia do sklenených nádob, vodný objem sa pred výpočtom percentuálneho množstva uvedeného v odsekoch 1 a 2 zníži o 20 ml.
HLAVA II
POŽIADAVKY NA RAJČIAKOVÚ ŠŤAVU A RAJČIAKOVÝ KONCENTRÁT
Článok 8
Na účely tejto hlavy sú "rajčiaková šťava" a "rajčiakový koncentrát" výrobky definované v článku 1 odsek 2 písmeno n) a o) nariadenia (EHS) č. 1599/84.
Článok 9
1. Do rajčiakovej šťavy a rajčiakového koncentrátu sa smú pridávať len tieto prísady:
kuchynská soľ (chlorid sodný),
prírodné korenie, aromatické byliny a výťažky z nich a prírodné aromatické látky.
2. Pri výrobe rajčiakovej šťavy a rajčiakového koncentrátu sa ako prídavná látka smie používať len kyselina citrónová (E 330). Okrem toho sa pri výrobe:
rajčiakovej šťavy s obsahom sušiny menej než 7 % smie používať kyselina askorbová (E 300). Obsah kyseliny askorbovej však nesmie prekročiť 0,03 % hmotnosti hotového výrobku,
rajčiakového koncentrátu v prášku smie používať oxid kremičitý (551). Obsah oxidu kremičitého však nesmie prekročiť 1 % hmotnosti hotového výrobku.
3. Množstvo pridanej kuchynskej soli nesmie prekročiť:
a) 15 % hmotnosti obsahu sušiny v rajčiakovom koncentráte, ktorého obsah sušiny je vyšší než 20 %, a
b) 3 % netto hmotnosti v prípade ostatných rajčiakových koncentrátov a rajčiakovej šťavy.
Pri stanovovaní množstva pridanej kuchynskej soli sa prihliada na prirodzený obsah chloridov, ktorý zodpovedá 2 % obsahu sušiny.
Článok 10
1. Rajčiaková šťava a rajčiakový koncentrát musia mať:
a) charakteristickú červenú farbu a
b) dobrú chuť, charakteristickú pre správne spracovaný výrobok.
Tieto výrobky nesmú mať akúkoľvek cudziu chuť, najmä chuť spáleného alebo karamelizovaného výrobku.
2. Rajčiaková šťava a rajčiakový koncentrát:
a) nesmú obsahovať viditeľné cudzie rastlinné materiály vrátane šupky, semien a ostatných hrubých častí rajčiakov;
b) nesmú obsahovať prakticky žiadne minerálne nečistoty.
3. Požiadavky ustanovené v odseku 2 sa považujú za splnené, ak:
a) akýkoľvek cudzí rastlinný materiál sa dá zistiť len intenzívnym skúmaním voľným okom a
b) obsah minerálnych nečistôt po odpočítaní množstva kuchynskej soli a, pokiaľ ide o rajčiakový koncentrát v prášku, pridaného oxidu kremičitého, neprekračuje 0,1 % hmotnostných sušiny.
4. Rajčiaková šťava a rajčiakový koncentrát musia mať:
a) rovnomerne rozdelenú textúru a konzistenciu, ktorá svedčí o správnych spracovateľských postupoch;
b) obsah cukru vyjadrený vo forme invertného cukru najmenej 42 % hmotnosti obsahu sušiny zníženej o všetku pridanú obyčajnú soľ;
c) celkový obsah titrovateľných kyselín vyjadrený vo forme obsahu kryštalického monohydrátu kyseliny citrónovej najviac 10 % hmotnosti obsahu sušiny zníženej o všetku pridanú obyčajnú soľ;
d) obsah prchavých kyselín vyjadrený vo forme obsahu kyseliny octovej najviac 0,4 % hmotnosti obsahu sušiny zníženej o všetku pridanú obyčajnú soľ;
e) hodnotu pH najviac 4,5.
5. Test na prítomnosť plesní smie v rajčiakovej šťave a rajčiakovom koncentráte, pri zriedení vodou na dosiahnutie obsahu sušiny 8 %, vykázať najviac 70 % pozitívnych polí. V rajčiakovej šťave s obsahom sušiny nižším než 8 % sa percentuálny podiel pozitívnych polí zníži úmerne obsahu sušiny.
HLAVA III
Požiadavky na rajčiakové vločky
Článok 11
Na účely tejto hlavy sa pod "rajčiakovými vločkami" rozumie výrobok definovaný v článku 1 odsek 2 písmeno m) nariadenia (EHS) č. 1599/84.
Článok 12
1. Rajčiakové vločky musia:
a) mať charakteristickú červenú farbu a
b) mať dobrú chuť, charakteristickú pre správne spracovaný výrobok a
c) byť bez chutí a vôní, ktoré nie sú typické pre tento výrobok.
2. Obsah sušiny v rajčiakových vločkách musí byť najmenej 93 %.
3. Obsah minerálnych a rastlinných nečistôt spolu nesmie prekročiť 1 % hmotnosti výrobku. Na tento účel sa pod "rastlinnými nečistotami" rozumie rastlinný materiál viditeľný voľným okom, ktorý nie je súčasťou samotného rajčiaka, alebo ktorý sa pripojil k čerstvému rajčiaku, ale mal byť odstránený v priebehu spracovania, najmä rajčiakové listy, stopky, listene kalicha.
4. Pri výrobe rajčiakových vločiek sa ako prídavná látka môže používať len oxid kremičitý (551). Obsah oxidu kremičitého však nesmie prekročiť 1 % hmotnosti.
5. Test na prítomnosť plesní v rajčiakových vločkách, pri homogenizovaní vo vode na dosiahnutie obsahu sušiny 8 %, smie vykázať najviac 70 % pozitívnych polí.
HLAVA IV
Požiadavky na nádoby a overovanie
Článok 13
1. Nádoby s celými alebo delenými konzervovanými lúpanými rajčiakmi a rajčiakovou šťavou sa označujú referenčným štítkom s označením dátumu a roku výroby a spracovateľa. Ak sa skladuje rajčiaková šťava spracovaná v rôznych dňoch spolu pred zabalením, musí byť možné zistiť všetky dátumy výroby.
2. Ustanovenia odseku 1 sa vzťahujú aj na ostatné výrobky z rajčiakov, ak sa tieto výrobky v čase spracovania plnia do nádoby, v ktorej majú odísť z objektov spracovateľa. Ak sa tieto výrobky skladujú v nádržiach alebo podobných nádobách kvôli následnému baleniu alebo novému spracovaniu, na týchto nádobách sa musí uviesť dátum alebo dátumy výroby. Ak sa tieto výrobky plnia do konečných nádob, na týchto nádobách sa musí uviesť referenčný údaj, ktorý umožňuje určiť dátum alebo dátumy výroby a spracovateľa.
3. Označenie uvedené v tomto článku môže mať formu kódu a schvaľujú ho príslušné orgány členského štátu, v ktorom sa výrobky vyrábajú. Tieto orgány môžu prijať ďalšie ustanovenia pre samotné označovanie.
Článok 14
Spracovateľ počas spracovania denne a v pravidelných intervaloch overuje, či výrobky spĺňajú požiadavky na nárok na poskytnutie pomoci. Výsledky overovania sa musia zaznamenať.
Článok 15
1. Metódy analýzy na stanovenie:
a) obsahu sušiny;
b) obsahu prírodných rozpustných tuhých látok;
c) obsahu soli;
d) obsahu cukru;
e) celkového obsahu kyselín;
f) obsahu prchavých kyselín;
g) obsahu minerálnych nečistôt;
h) hodnoty pH;
i) obsahu iónov vápnika a
j) obsahu oxidu kremičitého
sú ustanovené v prílohe.
2. Test na prítomnosť plesní sa vykonáva metódou AOAC (Združenie úradných analytických chemikov) (test na prítomnosť plesní podľa Howarda).
3. Metódy uvedené v odsekoch 1 a 2 sa používajú, aby sa s konečnou platnosťou stanovil nárok na pomoc pri výrobe. Ostatné metódy sa môžu používať na rutinnú analýzu.
Článok 16
Toto nariadenie nadobúda účinnosť 1. júla 1986.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 27. mája 1986